बोल-सुन नहीं सकते, यह जानकर ट्रेन में छोड़ा, अब होटल में परोसते हैं लंच-डिनर
ग्रेटर नोएडा के क्राउन प्लाजा होटल में सिक्किम की जिग्मी के साथ छत्तीसगढ़ की नरेंद्र और उमेश को कुछ दिन पहले ही यहां नौकरी मिली है। इन तीनों ट्रांसजेंडरों को यह नौकरी उस दौर में मिली है जब ट्रांसजेंडर कम्यूनिटी के 95 फीसदी लोगों को नौकरी के लिए इनकार सुनने को मिलता है।
मुस्कराता चेहरा लिए होटल के बार में कॉकटेल सर्व करने का जिग्मी का सलीका सबको खुशगवार खुमार से भर देता है। बार में एंट्री करते ही मैं समझ गया कि यहां वाइन एंजॉय करने वाले सब जिग्मी की मुस्कान के कायल हो चुके हैं।
तमीज और तहजीब पसंद जिग्मी को अपना काम बखूबी आता है। शायद यही वजह है कि लोगों को यह बात नहीं खटकती कि बार काउंटर की दूसरी तरफ ड्रिंक सर्व करने वाली लड़की ना बोल सकती है और ना ही सुन सकती है।
इस लड़की का नाम है- जिग्मी। और इससे भी बड़ी बात आपको यहां बता दें कि जिग्मी एक ट्रांसजेंडर हैं। वह अपनी उंगलियों और होंठों के जरिए इशारों से पूछती हैं- ‘सर आप क्या लेना पसंद करेंगे। मॉकटेल, कॉकटेल या वाइन?’
ग्रेटर नोएडा के क्राउन प्लाजा होटल में सिक्किम की जिग्मी के साथ छत्तीसगढ़ की नरेंद्र और उमेश को कुछ दिन पहले ही यहां नौकरी मिली है।
इन तीनों ट्रांसजेंडरों को यह नौकरी उस दौर में मिली है जब ट्रांसजेंडर कम्युनिटी के 95 फीसदी लोगों को नौकरी के लिए इनकार सुनने को मिलता है।
बहरहाल, मेरे लिए संकट था कि मैं इन तीन लोगों से कैसे बात करूं। मेरी मदद के लिए इन्हें साइन लैंग्वेज सिखाने वाली संस्था नोएड डेफ सोसायटी के इंटरप्रिटर रुद्रेश दीक्षित वहां मौजूद थे।
मेरा पहला सवाल जिग्मी की तरफ था कि हॉस्पिटैलिटी सेक्टर में कैसे आना हुआ? जवाब में जिग्मी की उंगलियां तेजी से घूमने लगीं और वह सीधे अपने बचपन में पहुंच गईं।
जिग्मी ने बताना शुरू किया, ‘मैं सिक्किम की आम लड़कियों या लड़कों से थोड़ा सा अलग महसूस करती। लड़कियों के बीच खेलने-कूदने में कम्फर्टेबल रहती। घर में मम्मी को मेकअप करते देखती।’
‘जब मां घर पर नहीं होती तो मैं उनकी लिपिस्टिक चोरी-चोरी लगाती। उनकी चूड़ियां पहनती। मम्मी की ड्रेस साइज में बड़ी होती थी, लेकिन मैं मां के कपड़े भी छिपकर पहनकर देखती।’
‘जब थोड़ी और बड़ी हुई तो मैं खुद हैरान रहती कि मुझे स्कूल में लड़के क्यों अच्छे लग रहे हैं? हमेशा सोचती मेरे साथ ऐसा क्यों हो रहा है?’
‘लड़कों की जो खूबियां और मसल्स को देखकर लड़कियां उनकी तरफ अट्रैक्ट होती हैं, मैं लड़का होते हुए भी वही सब लड़कों में क्यों ढूंढती हूं?’
‘मुझे अपने आप पर ताज्जुब होता। फिर लगा- मैं लड़का नहीं हूं। मैं ऐसी ही हूं। लड़के के शरीर में लड़की के मन के साथ पैदा हो गई हूं।’
पापा मेरे भीतर की लड़की को मारना चाहते थे, बेतहाशा पीटते
मम्मी को जब अपने बारे में बताया तो वह बहुत दुखी हुईं। वह मुझे यह सब कुछ करने से रोकती रहतीं। पापा ने सुना तो भड़क उठे।
असल में, मेरे हावभाव से वह मुझे पहले ही पहचान चुके थे। मैं क्या हूं, इसका खुलासा होने से पहले ही वह मुझे लड़कों की तरह रखने की कोशिश करते।
पापा चाहते थे कि वो उस लड़की का गला घोंट दें जो मेरे अंदर धीरे धीरे बड़ी हो रही थी। इसके लिए वह मेरे बाल छोटे-छोटे कटवाते। जबरन लड़कों के साथ खेलने भेजते।
लड़कों के साथ ही क्लास और ट्यूशन जाने को कहते, लेकिन मुझे लड़कियों के संग बाहर निकलना अच्छा लगता।
पापा बात-बात पर चिढ़ जाते। शराब पीकर देर तक बेतहाशा पीटते। मां की भी नहीं सुनते। लड़कों के बीच रहने की सख्त हिदायत देते।
घर के इस दमघोंटू माहौल में दीदी के साथ रहना अच्छा लगता। वह भी मेरे भविष्य के बारे में सोच-सोचकर परेशान हो जातीं, लेकिन शायद ईश्वर को मेरा और उनका साथ मंजूर नहीं था और दीदी मुझे सपोर्ट करने के लिए जिंदा नहीं रहीं।
जिग्मी ने बताया कि इन सबसे गुजरते हुए उनकी दिक्कतें कम होने के बजाय बढ़ती ही गईं। जिग्मी गंगटोक के जिस इलाके में रहती हैं, वहां मूक-बधिरों को साइन लैंग्वेज सिखाने का कोई स्कूल नहीं है।
जिग्मी कहती हैं- ’मैं जानती थी कि कुदरत ने मुझे जो शरीर दिया है और उसके अंदर जो भरा है, उसके लिए मुझे अपने पैरों पर खड़ा होना जरूरी है।’
टेलीविजन ने दिखाई घर से निकलने की राह
मगर उनका संकट तिहरा था। एक तो ट्रांसजेंडर और ऊपर से मूक बधिर। तीसरे संकट से उनका वास्ता घर से बाहर निकलते ही पड़ा।
वह था भारत के नॉर्थ-ईस्ट का होना। लोग उन्हें चीन से आई लड़की समझते और ऊटपटांग नाम देकर बुलाते और वह कुछ नहीं कर पातीं।
जिग्मी कहती हैं- सपना पूरा करने के लिए उन्हें अपने घर से निकलना जरूरी था। टेलीविजन देखना जिग्मी को अच्छा लगता। टीवी देखकर ही उन्होंने सजना संवरना सीखा। और टीवी ने ही उन्हें बाहर का रास्ता दिखाया।
टीवी में उन्होंने ट्रेन देखी और उनमें उम्मीद जगाई। उन्होंने जाना कि वह गंगटोक से बाहर कैसे जा सकती हैं। घर से भागकर किसी तरह कोलकाता पहुंचीं और फिर ट्रेन पकड़कर हैदराबाद पहुंच गईं।
हॉस्पिटैलिटी सेक्टर को करियर चुनने के बारे में उन्होंने बताया कि वह इस मामले में लकी रही हैं। उन्हें हैदराबाद पहुंचने में कोई खास दिक्कत नहीं हुई।
हैदराबाद में उनकी मुलाकात एक ऐसे व्यक्ति से हुई जिन्होंने उनकी साइन लैंग्वेज सीखने में मदद की। उसी शख्स ने भाषा सिखाने वाले एक संस्थान तक उन्हें पहुंचाया।
जहां बातचीत का तरीका सीखने के बाद उन्हें इंदौर के एक होटल में काम करने का मौका मिला। वह इंदौर के होटल में खाना सर्व करती थीं। जिग्मी बताती हैं- ‘लेकिन वास्तव में मुझे बार में काम करना पसंद है।'
होटल में वाइन सर्व करते हुए क्या कभी किसी गेस्ट ने कोई बदसलूकी या बदतमीजी की? जिग्मी कहती हैं- दिल्ली में लोग सेंसिटिव हैं।
आपके हुनर की कद्र करते हैं। आपको एप्रिशिएट करते हैं। कोई-कोई कस्टमर हैरान भी होता है कि ‘अरे ट्रांसजेंडर बार टेंडर का काम कर रही है।’
कभी कभी कुछ ऐसे लोग भी मिल जाते हैं जो मुझे बहुत कमतर नजरों से देखते हैं। तब बहुत बुरा लगता है।
पार्टनर के सवाल पर शरमा गईं जिग्मी, अमेरिका में घर बसाने का प्लान
लाइफ पार्टनर या कम्पेनियनशिप के बारे में भी कभी सोचा है क्या?, इस सवाल के जवाब में जिग्मी ब्लश करने लगीं। उनका चेहरा गुलाबी हो उठा। वह मुस्कुराकर बोलीं- ‘वो अमेरिका में रहता है। हम इंस्टाग्राम पर मिले हैं। वह भी बोल या सुन नहीं सकता। अच्छी बात है कि मेरा पार्टनर भी हॉस्पिटैलिटी सेक्टर में है। हम कभी मिले नहीं हैं। हम चैट पर बातें करते हैं। हम एक-दूसरे के मसलों में सलाह-मशविरा भी देते हैं।'
'क्राउन प्लाजा की ब्रांच अमेरिका में भी है। जब अपने काम में परफेक्ट हो जाऊंगी तब अपना ट्रांसफर अमेरिका करवा लूंगी। हम दोनों साथ रहेंगे। अपना घर और फैमिली बनाएंगे।’
जिग्मी अपनी बात खत्म करती हैं और उनकी आंखों में नमी साफ देख पाता हूं।
जिग्मी की दो और दोस्त भी हैं जो इसी होटल में उनके साथ काम करती हैं और उनकी समस्याएं भी जिग्मी जैसी हैं। वे भी मूक बधिर ट्रांसजेंडर हैं।
छत्तीसगढ़ में बिलासपुर के नरेंद्र और रायपुर के रहने वाले उमेश भी फूड एंड बेवरेज डिपार्टमेंट में काम करती हैं। नरेंद्र और उमेश दोनों ट्रेनी वेट्रेस हैं। इन दोनों को वेट्रेस का काम अच्छा लगता है।
नरेंद्र कहती हैं कि प्लेट में फूड आइटम सर्व करो तो लोगों के चेहरे चमक उठते हैं। यह देखकर मुझे बहुत खुशी मिलती है।
अम्मा-बाबू जी ने हमें स्वीकार कर लिया 
बचपन कैसे गुजरा और कैसे पता चला कि आपके अंदर एक मासूम लड़की रहती है? इस पर नरेंद्र और उमेश दोनों का एक जैसा जवाब था। उनका बचपन भी वैसा ही था, जैसे अमूमन बच्चों का बचपन गुजरता है।
नरेंद्र कहते हैं कि आपको यह जानकर हैरानी होगी कि थोड़ा बड़ा होने पर मेरे घरवालों ने आसानी से यह बात मान ली थी कि मेरे भीतर एक लड़की बसती है।
अम्मा-बाबू जी ने मान लिया था कि मैं अपने मन मुताबिक इस दुनिया में जी सकती हूं। यही बात उमेश ने भी कही। दोनों का बचपन गरीबी में गुजरा। नरेंद्र आठवीं तक पढ़ सकीं।
साइन लैंग्वेज कैसे, कहां से सीखें इसकी जानकारी नहीं थी। लेकिन कुछ अच्छा करना है, ये दिमाग में चलता रहता। नरेंद्र रायपुर आ गईं जहां वह थोड़ा बहुत साइन लैंग्वेज सीख पाईं।
यहीं उनकी मुलाकात उमेश से हुई। तब से दोनों साथ हैं। इनका घूमना-फिरना, काम करना, पढ़ना-लिखना, करियर सब साथ-साथ आगे बढ़ रहा है।
होटल इंडस्ट्री में दिलचस्पी कैसे बढ़ी? इस सवाल का झट से जवाब देते हुए उमेश ने कहा कि उन्हें लोगों को खाना परोसना और खिलाना अच्छा लगता है।
उन्होंने जिस संस्थान से साइन लैंग्वेज सीखी, वहीं करियर का क्षेत्र भी चुना और वेट्रेस की ट्रेनिंग ली।
मूक बधिर जानकर किन्नरों ने छोड़ दिया हाथ
किन्नर समाज ने कभी अपने साथ ले जाने की कोशिश नहीं की? सवाल टेढ़ा था पर जिग्मी का जवाब झट से आया- ’शुक्र है कि मेरे साथ ऐसा कुछ नहीं हुआ। वैसे तो मैं जाती भी नहीं।’
लेकिन नरेंद्र और उमेश दोनों को इस स्थिति का सामना करना पड़ा। दोनों एक बार ट्रेन से कहीं जा रही थीं, उसी समय ट्रेन में किन्नरों का ग्रुप का उन्हें मिला। वे दोनों को साथ ले जाना चाहते थे।
नरेंद्र और उमेश का कहना था कि यह बताने पर कि वे बोल-सुन नहीं सकती हैं, किन्नर का ग्रुप इस बात को समझ ही नहीं पाया।
वे हमें जबरन खींचकर ले जाना चाहते थे। फिर मोबाइल पर टाइप कर बताया कि हम लोग मूक बधिर हैं। यह बात जानते ही उन्होंने नरेंद्र और उमेश का हाथ झट से छोड़ दिया और जाते जाते कहा- ‘ये दोनों किसी काम के नहीं हैं। बैठाकर इनको कौन खिलाएगा।’
नरेंद्र और उमेश का ये कहना था कि हम चाहे सुन-बोल न सकें लेकिन उन लोगों के हावभाव और हाथों के इशारों से वे समझ गई थीं कि वे क्या कह रहे हैं। रुद्रेश ने ये बात हमसे साझा की।
‘साथ चलेगी क्या, पैसे दूंगा, बता कितने लेगी’
लोगों का बर्ताव इनके साथ कैसा होता है? ये एक दर्दनाक सवाल था। नरेंद्र कहती हैं कि दिल्ली-NCR में तो काफी हद तक चीजें ठीक हैं। लेकिन दूसरे शहरों में जहां हमने काम किया, वहां कई बार लोग गलत तरीके से हाथ पकड़ लेते थे।
कुछ कुर्सी पर बैठे-बैठे कमर में हाथ डाल देते। तब बहुत बुरा लगता था। राह चलते कई लोग पूछते, ‘साथ चलेगी क्या, पैसे दूंगा, बता कितने लेगी।’
तीनों ने एक साथ कहा-ऐसी बातें सुनकर घिन आती है। चेहरा गुस्से से तमतमा उठता। लेकिन अब सुकून है।
इज्जत से काम कर रहे हैं। कमा और खा रहे हैं। गेस्ट का बर्ताव कभी-कभी इन लोगों को दुखी करती है। अब वक्त आ गया है कि समाज इनको सम्मान की नजर से देखे और इनकी तरक्की के आड़े न आए।
सबको पॉजिटिव माहौल देना मकसद
ट्रांसजेंडर को भर्ती करने के सवाल पर क्राउन प्लाजा होटल के HR डायरेक्टर तीर्थ रॉय चौधरी कहते हैं- हम अपने स्टाफ को समावेशी बनाना चाहते थे।
अपने होटल में लोगों को यह फील देना चाहते हैं कि हम सभी बराबर हैं। गे, लेस्बियन, ट्रांसजेंडर या फिर कोई किसी भी जाति-धर्म का हो…सबको पॉजिटिव माहौल मिले।
स्टाफ का रिएक्शन क्या रहा? तीर्थ रॉय चौधरी बताते हैं- शुरू में स्टाफ में एक हिचक थी, लेकिन इनसे मिलने और इनके साथ कुछ दिन काम करने के बाद पूरा स्टाफ कम्फर्टेबल फील करता है। सबका बर्ताव सेंसटिव है, जो हमारे लिए गर्व की बात है।
भारतीय समाज में ट्रांसजेंडर को लोग अब भी दिल से स्वीकार नहीं कर पा रहे हैं। इसकी वजह से LGBTQ समुदाय के लोगों को काम करने में दिक्कत होती है।
कंपनियों को बनना होगा और संवेदनशील 
LGBTQ के लिए काम करने वाली संस्था ‘पीपल फॉर चेंज’ के सौविक साहा ट्रांसजेंडर को नौकरी देने वाली बात से बहुत उत्साहित नजर नहीं आए।
उनका कहना है कि सुप्रीम कोर्ट के आदेश की वजह से उन्हें नौकरी तो मिल जाएगी। सवाल है उनको कैसा माहौल मिलेगा और वे कितने दिन काम कर पाएंगे।
दूसरा, समाज ट्रांसजेंडरों से बहुत नफरत करता है। इसकी वजह से ट्रांस लोग अपनी पढ़ाई पूरी नहीं कर पाते। नौकरी तो दूर की बात है।
लड़कियां अपने वॉशरूम में जाने नहीं देतीं, लड़के करते सेक्शुअली अब्यूज
सौविक ने बिहार की एक ट्रांसजेंडर के बारे में बताया जो बॉयलॉजिकली लड़का पैदा हुई, लेकिन आज वह लड़की है। स्कूल में टीचर उसे लड़कों की तरह चलने को बोलते। क्लासमेट्स की बात दूर, टीचर ही उसे मऊगा (स्त्रियोचित गुण वाला पुरुष), “हिजड़ा’, ‘छक्का’ बुलाते।
उसे लड़कियां अपना वॉशरूम इस्तेमाल नहीं करने देतीं। अगर वह मेल वॉशरूम जाए तो लड़के उसे सेक्शुअली अब्यूज करते। वह हार मानकर सातवीं के बाद स्कूल छोड़ किन्नरों के समूह में शामिल हो गई।
‘अभी तक भीख मांगते थे, अब मोहल्ले में रहने आ गई’
सौविक ने जमशेदपुर में टाटा में काम करने वाली ट्रांसजेंडर सुदेश (नाम बदला हुआ) के बारे में बताया। कंपनी ने सुदेश को रहने के लिए फ्लैट दिया था, लेकिन आसपास के लोगों ने उसे बहुत परेशान किया।
घर से निकलने पर मोहल्ले के लोग उसे हिकारत की नजरों से देखते। फब्तियां कसते। लोग कहते- अभी तक ताली बजाते थे, बसों-ट्रेनों में भीख मांगते थे। लेकिन देखो तो अब यह इज्जतदार लोगों के मोहल्ले में रहने आ गई है। बहुत जलील करते।
सौविक बताते हैं सुदेश ने नौकरी छोड़ने का मन बना लिया था। फिर वह हमसे मिली। हमने उन्हें लड़ने का हौसला और हिम्मत दी। उन्होंने कंपनी में इसकी शिकायत की। अब लोग सामने नहीं बोलते लेकिन उनकी नजरें बताती हैं कि अब भी सुदेश उन्हें स्वीकार नहीं।
काम न देने के हजार बहाने बनाते
सौविक ने कोलकाता की मेघा (बदला हुआ नाम) की कहानी भी बताई। मेघा का कहना था कि LGBTQ कम्युनिटी से होने की बहुत परेशानियां झेलनी पड़ती हैं।
कहीं काम नहीं मिलता। सर पर छत नहीं होती। स्कूल-कॉलेज में पढ़ना मुश्किल है। बहुत अलग-थलग फील करती हैं। इस कम्युनिटी के लोगों की निजी जिंदगी खराब हो जाती है।
परिवार, दोस्त, समाज, संस्थान सब जगह से इनकार मिलता है। महिला या पुरुष कोई भी, इन्हें अपने साथ बिठाना पसंद नहीं करते।
नौकरी के लिए अप्लाय करने पर सबसे पहले ID मांगी जाती है। मेघा अंदर से महिला हैं, लेकिन उनकी ID उन्हें पुरुष बताती है। इसलिए कंपनी नौकरी देने से भी मना कर देती है। फिलहाल मेघा अपने डॉक्यूमेंट बनवाने के लिए भटक रही हैं।
अगर अदालत ने इन्हें सामान्य जीवन जीने की राह दिखाई है तो समाज को भी ट्रांसजेंडर कम्युनिटी का साथ देना चाहिए। एक स्वस्थ समाज से आम नागरिक कम से कम इतनी उम्मीद तो रख ही सकता है।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।